text: Fyns Politi mandsopdækkede bande efter knivdrabet
  02 juni 2016 kl. 18.17
  Fyns Politi hjalp kollegerne i Vejle efter knivdrabet på gågaden. De forhindrede dem i at drage på hævntogt.
  - Vi stoppede fem-seks biler med bandemedlemmer og sendte dem tilbage mod Fyn, fortæller vicepolitikommissær Jens Langdal, Fyns Politi til TV2Fyn og TV SYD. Det foregik helt uden dramatik.
  Offeret ved knivstikkereiet var en 31-årig mand, der er medlem af Black Army.
  Politiet etablerede sluser ved begge broer over Lillebælt. Bilerne blev ledt ind i et spor og interessante biler blev undersøgt for våben.
  - Der blev ikke fundet noget, siger Jens Langdal.
  Fyns Politi overvågede også Black Armys tilholdssted.
  - Så vi kunne holde øje med, hvem der kom og gik – og se, hvor de kørte hen.  
  Fyns Politi ledte også i grøfterne, fordi noget kunne være smidt ud af vinduerne. Men det gav heller ikke resultat.
  Han fortæller at Black Army består af en gruppe kriminelle, der tidligere er dømt for voldsforbrydelser og narko.
  